बहुत सम्भव है कि पढऩे-सुनने वालों को यह अतिशयोक्ति लगे किन्तु मैं जानता हूँ कि मेरे लिये लालाजी के चले जाने का अर्थ मेरा स्वयं का चला जाना है। मुझे लालाजी से जितना स्नेह मिला, जितना मार्गदर्शन मिला उसे सहेज पाना मेरे लिये सम्भव नहीं है। कल्पना कीजिए कि क्या महासागर को कोई अपनी बाँहों में समेट सकता है? लालाजी से मिले स्नेह और आशीर्वाद के महासागर को बाँहों में समेटना क्या मेरे लिये सहज है? कतई नहीं। वस्तुत: आज यदि मैं बस्तर की वाचिक परम्परा पर थोड़ा-बहुत काम कर पाया हूँ तो निश्चित ही इसके पीछे कीर्ति-शेष लालाजी का ही हाथ रहा है। उनका आशीर्वाद रहा है। कदम-कदम पर मेरा मार्गदर्शन करते लालाजी से कई बार मतभेद भी हो जाया करते थे किन्तु वे मतभेद आपसी विचार-विमर्श के बाद दूर भी हो जाया करते थे। मैं इस बात से गौरवान्वित हूँ कि अपने अन्तिम समय से कुछ पहले तक भी वे मुझे बराबर याद किया करते थे और भले ही अपने ही परिवार के सदस्यों को न पहचान पाते रहे हों ; किन्तु मुझे पहचान जाते थे। मेरे लिये जगदलपुर जाने का अर्थ ही था लालाजी से भेंट करना। किन्तु कभी-कभार यदि बहुत ही व्यस्तता के कारण या समयाभाव के कारण मैं उनसे नहीं मिल पाता तो तकलीफ दोनों को होती थी। मैं अधूरापन महसूस करता तो वे भी यही महसूसते थे।